Gereint Filius Erbin
Rac Gereint gelin kystut
y gueleise meirch can crimrut
a gwidy guar garv achlut.

Rac Gereint gelin dihad
gueleise meirch crimrut o kad
a guydi gaur garu puyllad.

Rac Gereint gelin ormes
gueleis meirch can eu crees
a guydi gaur garu achles.

En Llogborth y gueleise vitheint
a geloraur mvy no meint
a guir rut rac ruthir Gereint.

En Llogporth y gueleise gottoev
a guir ny gilint rac gvaev
ac yved gvin o guydir gloev.

En Llogporth y gueleise arwev guir
a guyar in dinev
a gvydi gaur garv atnev.

En Llogporth y gueleise y Arthur
guir deur kymynint a dur
ameraudur llwiadir llawur.

En Llogporth y llas y Gereint
guir deur o dir Diwneint
a chin rillethid ve llatysseint.

Oet re rereint dan vortuid Gereint
Garhirion graun guenith
Rution ruthir eriron blith.

Oet re rereint dan vortuid Gereint
Garhirion grawn ae bv
Rution ruthir eriron coch.

Oet re rereint dan vortuid Gereint
Garhirion grawn awehin
Rution ruthir eriron gvin.

Oet re rereint dan vortuid Gereint
Garhirion grat hit
Turuf goteith ar diffeith mynit.

Oet re rereint dan vortuid Gereint
Garhirion grawn achvant
Blaur blaen eu rawn in ariant

Oet re rereint dan vortuid Gereint
Garhirion grat adaf
Rution ruthir eryion glas.

Oet re rereint dan vortuid Gereint
Garhirion grawn eu buyd
Rution ruthir eirion llvid.

Ban aned Gereint oet agored irth new
Rotei Crist a arched
Prid mirein Prydein wogoned.

Barddoniaeth gan awduron dienw
Llyfr Du Caerfyrddin